SKRIFTLIG FORESPØRGSEL E-3363/01

af Charles Tannock (PPE-DE), Theresa Villiers (PPE-DE)og Piia-Noora Kauppi (PPE-DE) til Kommissionen

(6. december 2001)

Om: Cabotage, fremtiden for den europæiske luftfartsindustri og konkurrencen om slots

Kan Kommissionen acceptere, at det i stedet for at gribe til redningsaktioner og udbetaling af konkurrencefjendtlig statsstøtte er langt bedre at genopbygge den skrantende europæiske luftfartsindustri, således som kommissær Loyola de Palacio har opfordret til i de seneste uger, ved ikke blot at fremme fusioner mellem luftfartsselskaberne såvel som mere effektive selskabers overtagelse, hvor dette er hensigtsmæssigt, af mindre effektive luftfartsselskaber, men også at befordre denne udvikling ved at gennemføre et ægte indre marked inden for Den Europæiske Union, således at et britisk/hollandsk/finsk luftfartsselskab f.eks. kan flyve passagerer fra Madrid til Rom eller et tysk/italiensk/spansk selskab kan flyve passagerer fra Athen til København, og sikre, at ophævelse af kontrollen med ruterne modsvares af ophævelse af kontrollen med standpladser og slots (ved anvendelse af standardlejevilkår), således at effektivitet og god forvaltningsskik danner grundlag for den fortsatte succes i stedet for simpel besiddelse af lufthavnsfaciliteter? I bekræftende fald, hvilke juridiske forhindringer i modsætning til politiske hindringer står for øjeblikket i vejen for, at Kommissionen kan nå disse mål?

Kan Kommissionen tillige acceptere, at dette ville være den bedste måde at skabe blomstrende og succesrige europæiske luftfartsselskaber, som kunne konkurrere effektivt med deres nordamerikanske modparter, og at disse reformer kunne danne grundlag for en super open-skies-aftale (åbent luftrum), hvorefter det er muligt for et fransk/dansk/portugisisk luftfartsselskab, som har fløjet tværs over Atlanterhavet fra Paris at samle passagerer op i New York på vej til Chicago eller San Diego, mens et amerikansk luftfartsselskab, som er mellemlandet i London på vej til Athen, har lov til at samle passagerer op til den videre rejse?

Mener Kommissionen endelig, at dens beslutning for nylig om i et bestemt tidsrum ikke at omfordele en række ubrugte slots til luftfartsselskaber, som ønsker at bruge dem, er den rigtige måde at gennemføre den genopbygning af luftfartsindustrien, som kommissær de Palacio har talt om, og hvad er de retlige grænser for Kommissionens skøn på dette område?

Svar afgivet på Kommissionens vegne af Loyola de Palacio

(29. januar 2002)

Kommissionen er enig i, at statsstøtte ikke løser problemerne i den europæiske luftfartsindustri, og at et solidt indre marked er nøglen til udvikling af stærkere luftfartsselskaber i EU. Ifølge den nuværende fællesskabslovgivning har alle luftfartsselskaber i EU ubegrænset og lige adgang til hele fællesskabsmarkedet. De kan flyve mellem to lufthavne i Fællesskabet, uanset hvilken medlemsstat de er etableret i. I henhold til fællesskabslovgivningen skal tildelingen af slots ske på en retfærdig måde og uden forskelsbehandling. Alle Fællesskabets luftfartsselskaber har lige ret til at ansøge om slots. Det er kun på de internationale ruter mellem medlemsstaterne og destinationer uden for EU, at retten til at tilbyde tjenester stadigvæk er knyttet til nationaliteten. Dette har hindret udviklingen af et ægte indre marked for den europæiske luftfart. Kommissionen har indbragt dette spørgsmål for Domstolen.

En samlet aftale mellem De Forenede Stater og Den Europæiske Union ville være et stort fremskridt for den europæiske industri. En sådan aftale ville give luftfartsselskaberne i Den Europæiske Union og i De Forenede Stater mere frihed til at tilbyde deres tjenester og ville også give internationale investorer mulighed for at investere i luftfarten på samme måde som i andre større industrier. Dette er baggrunden for, at Kommissionen har anmodet Rådet om mandat til at indlede forhandlinger med De Forenede Stater. Indtil nu har Rådet afvist at give Kommissionen et sådant mandat.

Som følge af de økonomiske problemer, som luftfartsindustrien har stået overfor siden den 11. september 2001, har mange luftfartsselskaber midlertidigt indstillet deres flyvninger og dermed undladt at udnytte deres slots. Normalt vil sådanne ubrugte slots blive frataget det berørte luftfartsselskab ved sæsonens afslutning og omfordelt til andre luftfartsselskaber. Men på grund af de specielle begivenheder, som fik mange luftfartsselskaber til at annullere deres flyvninger, mente Kommissionen, at det ville være hensigtsmæssigt at tillade luftfartsselskaberne at beholde de slots, som ikke var blevet udnyttet ved udgangen af sommersæsonen i oktober 2001, i stedet for at omfordele dem til andre luftfartsselskaber. Kommissionen vil forelægge et nyt formelt forslag for Rådet og Europa-Parlamentet for at bekræfte dette standpunkt, når den nuværende vintersæson slutter i marts 2002. Dette vil give luftfartsselskaberne mulighed for at genoptage flyvningerne, efterhånden som efterspørgslen øges. Der er dog kun tale om en midlertidig og exceptionel foranstaltning, som ikke skulle have nogen indvirkning på den generelle omstrukturering.